Dokument oprettet 28. juni 2018

Sag 17-2018-00524 – Dok. 373186/tk\_dh (REV. 11/10-2018)

**Vederlagsfri fysioterapi (VF) – budskaber og fakta**

* VF er en sundhedsydelse. VF er – og skal fortsat være – nødvendig behandling ordineret af en praktiserende læge.
* Ydelsen er nødvendig for mange borgere med meget alvorlige handicap og sygdomme, flere af dem fremadskridende (fx parkinson eller sclerose). VF har til formål at bevare deres funktionsevne og sikre et godt liv så længe som mulig.
* Mange modtagere af VF (40 %) er på arbejdsmarkedet. Hertil kommer 2 %, der er under uddannelse. Der er god samfundsøkonomi at fastholde dem i job og uddannelse. VF er en forudsætning for, at det kan lade sig gøre.
* Antallet af borgere, der har behov for VF, er stigende. Vi lever længere, og vi bliver flere danskere. Det er en god udvikling.
* Flere patienter betyder stigende samlede udgifter til VF. Fx steg udgifterne til VF fra 2016 til 2017. Men udgiften pr. patient faldt faktisk med 1,9 pct. i perioden. Tallene kan ses her:

[https://fysio.dk/radgivning-regler/overenskomster/Overenskomster-og-aftaler-paa- praksisomraadet/vederlagsfri-frysioterapi/udgiftsudvikling-pa-speciale-62](https://fysio.dk/radgivning-regler/overenskomster/Overenskomster-og-aftaler-paa-%20%20%20%20%20%20praksisomraadet/vederlagsfri-frysioterapi/udgiftsudvikling-pa-speciale-62)

* Et samfund som det danske bør have råd til at sikre VF til alle, der bliver visiteret til det af lægen. Ligesom vi forventer, at alle med kræftsygdom skal tilbydes behandling.
* Den nyligt indgåede overenskomst indfører et loft over de samlede udgifter til VF (se allernederst). Det kan føre til ventelister, hvis antallet af patienter stiger ud over det aftalte økonomiske loft.
* Ventelister vil betyde, at patienter ikke får træning, når de har behov for det. Det kan gå ud over funktionsevne og livskvalitet.
* Der er bestemt plads til forbedring og udvikling af VF. Tag børn og unge som eksempel. De har krav på VF på lige fod med voksne. Flere medlemsorganisationer – og Danske Fysioterapeuters formand - peger på, at tilbuddet til børn og unge er for ringe mange steder i landet. Børn har komplekse behov – bl.a. fordi de er under udvikling – og tilbud om VF kræver nøje samordning med andre tilbud.

**Til baggrund: Nogle fakta om VF**

**Formål**: At yde fysioterapi gratis for at forbedre, vedligeholde eller forhale forringelse af funktioner hos børn og voksne med varigt svært fysisk handicap eller en funktionsnedsættelse som følge af progressiv (fremadskridende) sygdom.

**Målgruppe: Hvem kan få?**

1) Medfødte eller arvelige sygdomme (fx spastisk lammelse, tuberøs sclerose, blødersygdom, cystisk fibrose)

2) Erhvervede neurologiske sygdomme (fx følger efter polio, følger efter hjerneblødning, parkinsons sygdom, dissemineret sclerose)

3) Fysisk handicap som følge af ulykke (følger af rygmarvsskader, lammelser, amputationer pga. ulykke eller utilsigtet hændelse på sygehus)

4) Nedsat led/og eller muskelfunktion som følge af inflammatoriske gigtsygdomme (fx kronisk leddegigt, psoriasisgigt)

Sundhedsstyrelsen har lavet en diagnoseliste, der afgrænser specifikt hvilke sygdomme og handicap der berettiger til VF.

**Hvem kan ikke få?**

Diagnosegrupper der ikke er omfattet er eksempelvis KOL, fibromyalgi, osteoporose, slidgigt (artrose), udviklingshæmning. Fysisk handicap der ikke er resultat af en ulykke (men fx skyldes sygdom) er heller ikke omfattet.

**Hvor meget behandling?**

Højst 20 gange i alt i henvisningsperioden. Er lægen og fysioterapeuten enige om, at borgeren har behov for mere end 20 behandlinger, kan der gives yderligere

behandling.

En henvisning gælder for 12 måneder og kan fornys for 12 måneder ad gangen.

**Holdtræning eller individuel træning?**

Som hovedregel foregår træning for borgere med progressive sygdomme på hold, borgere med fysiske handicap trænes individuelt.

**Antal patienter i ordningen og samlet udgift**

|  |  |  |
| --- | --- | --- |
| **År** | **Antal patienter** | **Udgift (mio.kr.)** |
| 2016 | 67.798 | 868 |
| 2017 | 70.141 | 891 |

**Lovgrundlag, regler mv.**

Sundhedslovens § 140 a. Kommunalbestyrelsen tilbyder vederlagsfri behandling hos en fysioterapeut i praksissektoren efter lægehenvisning.

*Stk. 2.* Kommunalbestyrelsen kan herudover tilbyde vederlagsfri behandling hos en fysioterapeut efter lægehenvisning ved at etablere tilbud om fysioterapi på egne institutioner eller ved indgåelse af aftaler herom med andre kommunalbestyrelser eller private institutioner.

Vejledning fra Sundhedsstyrelsen: <https://www.sst.dk/~/media/4EEBFE6F9AA946B4ABA729CCDFABEFA9.ashx>

Nuværende overenskomst om vederlagsfri fysioterapi mellem Regionernes Lønnings- og Takstnævn og Danske Fysioterapeuter 2014-

<https://fysio.dk/globalassets/documents/raadgivning/overenskomster/praksisoverenskomster/vederlagsfri/overenskomst-vederlagsfri-fysioterapi.pdf>

Ny overenskomst er indgået i september 2018 og træder efter al sandsynlighed i kraft 1. januar 2019.

<https://www.fysio.dk/nyheder/nyheder-2018/ny-overenskomst-for-praktiserende-fysioterapeuter>